BANPU บวกแรง 3% ลุ้นไตรมาส 4 กำไรกระฉูด หลังเหมืองในอินโดฯ กำลังผลิตพุ่ง
BANPU บวกแรง 3% ลุ้นไตรมาส 4 กำไรกระฉูด หลังเหมืองในอินโดฯ กำลังผลิตพุ่ง ณ เวลา 15.38 น. ราคาอยู่ที่ระดับ 19.30 บาท เพิ่มขึ้น 0.60 บาท หรือ 3.21% สูงสุดที่ระดับ 19.40 บาท ต่ำสุดที่ระดับ 18.50 บาท ด้วยมูลค่าซื้อขาย 2.64 พันล้านบาท
28 ธ.ค. 2560

ผู้สื่อข่าวรายงานว่า ราคาหุ้นบริษัท บ้านปู จำกัด (มหาชน) หรือ BANPU ณ เวลา 15.38 น. ราคาอยู่ที่ระดับ 19.30 บาท เพิ่มขึ้น 0.60 บาท หรือ 3.21% สูงสุดที่ระดับ 19.40 บาท ต่ำสุดที่ระดับ 18.50 บาท ด้วยมูลค่าซื้อขาย 2.64 พันล้านบาท

ด้านนักวิเคราะห์ บล.เคจีไอ (ประเทศไทย) ระบุในบทวิเคราะห์ แนะนำ “ซื้อ” หุ้น BANPU ในราคาเป้าหมาย 24 บาท โดยประเมินว่ากำไรสุทธิของ BANPU ในไตรมาส 4/60 จะอยู่ที่ 2.5 พันล้านบาท เพิ่มขึ้น 56% เมื่อเทียบกับปีก่อน และเพิ่มขึ้น 24% จากไตรมาสก่อนหน้า
ทั้งนี้กำไรที่เพิ่มขึ้นจากช่วงไตรมาสก่อนหน้ามาจากการเพิ่มขึ้นของปริมาณการผลิตถ่านหินจากเหมืองที่อินโดนีเซีย ดังนั้นจึงยังคงประมาณการกำไรสุทธิปี 2560 เอาไว้ที่ 8.2 พันล้านบาท
นอกจากนี้ ยังได้ขยับไปใช้ราคาเป้าหมายปี 2561 ที่ 24.00 บาท เพิ่มขึ้นจากเดิมที่ 23.50 บาท ซึ่งคำนวณโดยวิธี SoTP เพื่อสะท้อนถึงการปรับเพิ่มราคาเป้าหมายของ BPP ด้วย เรายังคงแนะนำให้ซื้อ BANPU เนื่องจากราคาหุ้นยังคงขยับตามหลังหุ้นพลังงานขนาดใหญ่ตัวอื่นๆ